Schumi toon tekens dat hy wakker word | Maroela Media
"Michael maak vordering. Hy toon tekens van bewustheid en dat hy wakker word," het Sabine Kehm, Schumacher se bestuurder, Vrydag gesê.
Schumacher (45) is op 29 Desember ernstig beseer tydens 'n ski-ongeluk by die Meribel-oord in Frankryk. Hy is na die hospitaal in Grenoble geneem vir 'n noodoperasie en word sedertdien medies onder verdowing gehou.
"Ons is aan sy sy deur hierdie lang en moeilike stryd," het Kehm gesê. "Ons bly vol vertroue."
Verdere besonderhede is nie bekend gemaak nie om die privaatheid van Schumacher se gesin te beskerm en die mediese span toe te laat om in vrede te werk.
Kehm het in Maart gesê hy toon "geringe tekens" wat hulle "bemoedig". Maar het bygevoeg dat die proses, om hom wakker te maak, baie lank kan duur. Dokters het op 30 Januarie begin om die medikasie stadigaan te verminder om hom wakker te maak.
Die staatsaanklaer in Frankryk het in Februarie ná 'n ondersoek gesê daar is geen bewyse van buite-invloede of oortredings wat tot die ongeluk kon lei nie. Schumacher het eers 'n klip, 4.5 meter van die rand van die skibaan getref en toe sy kop teen 'n tweede klip, 10.4 meter verder, gestamp. Die impak was só hard dat sy valhelm gekraak het. -SAPA